Diari Oficial de la Generalitat Valenciana


Sumari del DOGV 6329, del 10-08-2010 (2010/9094)

ORDE 26/2010, de 4 d'agost, de la Conselleria d'Infraestructures i Transport, per la qual es regula el sistema de descans obligatori i la limitació diària en la prestació de servicis de taxis a l'Àrea de Prestació Conjunta de València.
-------------------------------------------------------------------------------------------------------------------------------------------------------------------------------------------------------------------------------------------

Estat**ANUL·LADA**

Permalink ELI

**https://dogv.gva.es/va/eli/es-vc/o/2010/08/04/26/dof/vci/html**

### Dades del document

Número de DOGV
:   6329

Data del DOGV
:   10-08-2010

Secció del DOGV
:   I. DISPOSICIONS GENERALS

Número del document
:   2010/9094


Data del document
:   04-08-2010

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * València
    * jornada de treball
    * taxi
    * legislació
    * transport de viatgers
    * temps de descans
    * transport públic

ORDE 26/2010, de 4 d'agost, de la Conselleria d'Infraestructures i Transport, per la qual es regula el sistema de descans obligatori i la limitació diària en la prestació de servicis de taxis a l'Àrea de Prestació Conjunta de València. [2010/9094]  
Preàmbul  
La situació de crisi econòmica, amb l'impacte negatiu consegüent sobre la mobilitat i, per tant, sobre la demanda de servicis de taxis, va originar un excés d'oferta de servici, que va donar lloc a l'Orde de 16 de juny de 2009, de la Conselleria d'Infraestructures i Transport, que manté el sistema de dies de descans obligatori en la prestació de servicis de taxi a l'Àrea de Prestació Conjunta de València i n'amplia alguns aspectes.  
No obstant això, davant de la continuïtat d'un desequilibri entre l'oferta i la demanda de taxis a l'àrea de València, l'Agència Valenciana de Mobilitat Metropolitana ha plantejat noves limitacions a la prestació del servici, amb l'acord del Consell d'Operadors del Taxi.  
En l'intent de controlar l'oferta per a acomodar-la a la demanda i vetlar per la millor satisfacció de les necessitats dels usuaris i la racional distribució de la possible rendibilitat que la prestació del servici comporte, la nova orde manté el període de descans i limita per mitjà del taxímetre la prestació del servici, d'acord amb la conveniència i l'evolució que experimente la demanda en un futur. Esta mesura també preveu l'existència de conductors assalariats en el sector i s'establix una limitació distinta per a estos casos.  
Per tot el que s'ha exposat, amb l'informe favorable del Consell d'Operadors del Taxi en les sessions de 8, 26 de març i 18 de maig de 2010, de conformitat amb les competències que m'atribuïx l'article 28 e) de la Llei 5/1983, de 30 de desembre, del Consell, modificada per la Llei 12/2007, de 20 de març, i l'article 8 del Decret 117/2007, de 27 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructura i Transport,  
ORDENE  
Article 1. Objecte de l'orde  
És objecte de la present orde limitar l'oferta de taxis a l'Àrea de Prestació Conjunta de València, mantindre la regulació del sistema de descans obligatori i afegir una limitació diària en la prestació del servici.  
Article 2. Regulació del descans obligatori  
1. La prestació del servici de taxi a l'Àrea de Prestació Conjunta de València es farà sota el règim de descans obligatori d'un període fix de dilluns a divendres i alternativament un dissabte o un diumenge.  
Mitjançant una resolució del director de l'Agència Valenciana de Mobilitat Metropolitana i amb l'audiència prèvia del Consell d'Operadors del Taxi, es definirà l'hora d'inici i fi del període de descans obligatori.  
2. S'exceptuen del règim de descans les setmanes de Falles, Nadal i Any Nou, així com en aquells períodes en què tinga lloc la celebració d'esdeveniments en què siga previsible que s'haja de produir un augment excepcional de la demanda. Els termes, les condicions i el termini de duració en què s'haja d'exceptuar el règim de descans hauran de ser establits, mitjançant una resolució, pel director de l'Agència Valenciana de Mobilitat Metropolitana, amb l'audiència prèvia del Consell d'Operadors del Taxi.  
3. Si així ho aconsella la situació, es podrà establir el descans obligatori durant els mesos de juliol i d'agost. Els termes, les condicions i el termini de duració hauran de ser establits, mitjançant una resolució, pel director de l'Agència Valenciana de Mobilitat Metropolitana, amb l'audiència prèvia del Consell d'Operadors del Taxi.  
4. El règim de descans assenyalat s'entén sense perjuí de l'obligació de concórrer diàriament a la prestació del servici en dies de treball per a garantir que la demanda de l'usuari siga globalment atesa.  
5. Per a les autoritzacions de taxi adscrites a vehicles adaptats a discapacitats podrà exceptuar-se el període de descans obligatori mitjançant una resolució del director de l'Agència Valenciana de Mobilitat Metropolitana en les condicions i en els termes que s'hi determinen.  
Article 3. Limitació diària de la prestació del servici  
1. Es limita la jornada de la prestació del servici que es controlarà per mitjà de la incorporació al funcionament de l'aparell taxímetre dels elements de control oportuns. A estos efectes, i amb caràcter general, la duració de la prestació del servici, de dilluns a divendres, serà de 12 hores; no obstant això, la duració de la prestació del servici podrà ampliar-se fins a 16 hores quan s'acredite que les autoritzacions afectades disposen de conductors per a este servici, donats d'alta en el règim corresponent de la Seguretat Social, durant l'any natural immediatament anterior al mes de desembre, de cada any.  
2. S'entén per jornada de la prestació del servici el temps comprés entre les 6:00 i les 6:00 hores de l'endemà.  
3. La jornada de la prestació del servici començarà en el moment en què es polse el taxímetre en posició de lliure i com a màxim als 10 quilòmetres d'iniciada la marxa.  
4. El temps mínim en què el taxímetre podrà estar apagat serà de 60 minuts. Si el taxímetre s'encén abans de transcórrer el període esmentat, o es posa en moviment el vehicle, este es descomptarà totalment.  
5. En cas d'equivocació en la posada en marxa del taxímetre s'establix un temps d'un minut perquè es puga tornar a encendre el taxímetre sense que es descompte el temps de pausa.  
6. Els temps no utilitzats durant el torn de la prestació del servici no es podran traslladar a dies setmanals següents.  
7. Si s'està realitzant un servici i acaba el torn de prestació, continuarà funcionant el taxímetre fins a finalitzar el servici.  
8. L'Agència Valenciana de Mobilitat Metropolitana podrà comprovar en tot moment el compliment de les condicions que justifiquen l'ampliació de la limitació diària de la prestació del servici en 16 hores.  
9. Es faculta el director de l'Agència Valenciana de Mobilitat Metropolitana perquè mitjançant una resolució i amb l'audiència prèvia del Consell d'Operadors del Taxi, puga exceptuar d'esta limitació en la prestació del servici les autoritzacions de taxi adscrites a vehicles adaptats a discapacitats, així com modificar la duració de les pauses, el nombre i els inicis del servici, quan les circumstàncies ho aconsellen.  
Article 4. Distribució dels dies de descans  
1. La distribució dels dies de descans setmanal obligatori de dilluns a divendres serà el que estiguera vigent en el moment d'entrada en vigor d'esta orde, d'acord amb el número d'autorització de l'Àrea de Prestació Conjunta de València que el taxi posseïx.  
Per als períodes successius, el sistema de descans serà rotatori anualment, per a la qual cosa, i prenent com a base les terminacions inicialment fixades, correran un dia respecte al període anterior.  
2. No obstant el que disposa l'apartat anterior, per a les autoritzacions de taxi adscrites a vehicles adaptats a discapacitats s'establirà i distribuirà el dia de descans setmanal de manera que es garantisca la presència d'estos vehicles durant tots els dies de la setmana.  
Article 5. Prestació del servici durant els dissabtes i els diumenges  
1. La prestació durant els dissabtes i els diumenges del transport públic de taxi per les autoritzacions pertanyents a l'Àrea de Prestació Conjunta de València es prestarà sota un règim de torns en què estarà la meitat de la flota i s'organitzaran de la manera següent:  
- Quan el dissabte siga data parella prestaran el servici els taxis amb número d'autorització de l'àrea parella i descansaran la resta de vehicles.  
- Quan el dissabte siga data imparella prestaran el servici els taxis amb número d'autorització de l'àrea imparella i descansaran la resta de vehicles.  
- Quan el diumenge siga data parella prestaran el servici els taxis amb número d'autorització de l'àrea parella i descansaran la resta de vehicles.  
- Quan el diumenge siga data imparella prestaran el servici els taxis amb número d'autorització de l'àrea imparella i descansaran la resta de vehicles.  
2. Sense perjuí del que disposa l'apartat 2.2 de l'article 2, es faculta el director de l'Agència Valenciana de Mobilitat Metropolitana perquè, mitjançant una resolució i amb l'audiència prèvia del Consell d'Operadors del Taxi, autoritze la prestació del servici a tota la flota pertanyent a l'Àrea de Prestació Conjunta de València.  
La resolució que es dicte a este efecte haurà de respectar en tot cas les regles següents:  
1ª. La prestació del servici per la totalitat de la flota només podrà autoritzar-se per a un horari comprés entre les 00:00 hores del dissabte i les 06:00 hores del dilluns.  
2ª. La prestació del servici s'entén voluntària per a la meitat de la flota que de conformitat amb el que disposa l'article primer d'esta orde, li correspondria descansar.  
Article 6. Senyal identificatiu del dia de descans  
1. Els dies de descans fix de dilluns a divendres aniran senyalitzats per mitjà d'un identificatiu adhesiu que s'adherirà en lloc visible en el vidre posterior dels vehicles amb la inicial (L, M, X, J,V) que els corresponga.  
2. Només es podrà utilitzar com a identificatiu de dia de descans el que per a este fi subministre l'Agència Valenciana de Mobilitat Metropolitana.  
Este identificatiu no podrà ser objecte de manipulació i la seua col·locació s'haurà d'efectuar obligatòriament amb l'adhesiu incorporat a l'identificatiu que se subministre, sense que puga adherir-se per mitjà de la utilització d'enginy o artefacte que possibilitara la seua retirada i col·locació successiva.  
Este indicatiu haurà de ser canviat periòdicament en la data establida per al canvi.  
DISPOSICIONS ADDICIONALS  
Primera. Verificació de taxímetres  
L'Agència Valenciana de Mobilitat Metropolitana verificarà que els programes instal·lats en els taxímetres complixen les especificacions establides en esta orde.  
Segona. Instruccions de servici per part de l'Agència Valenciana de Mobilitat Metropolitana  
S'autoritza el director de l'Agència Valenciana de Mobilitat Metropolitana perquè, en l'àmbit de les seues funcions, dicte les instruccions de servici per a l'aplicació de la present orde.  
DISPOSICIÓ TRANSITÒRIA  
Única. Accés al règim de 16 hores  
Els titulars de les autoritzacions que en la data d'entrada en vigor d'esta orde tinguen les condicions per a optar al règim de 16 hores, hauran d'acreditar el compliment d'eixos requisits, referits als 6 últims mesos des de la publicació de l'orde o bé per mitjà de l'acreditació de la contractació de conductor o conductors assalariats en la data de la publicació de l'orde.  
DISPOSICIÓ DEROGATÒRIA  
Única. Derogacions  
Queda expressament derogada l'Orde de 16 de juny de 2009, de la Conselleria d'Infraestructures i Transport, per la qual es regula el sistema de descans obligatori en la prestació de servicis de taxis a l'Àrea de Prestació Conjunta de València. Així mateix, queden derogades totes les disposicions que del mateix rang o d'un rang inferior s'oposen al que disposa la present orde.  
DISPOSICIÓ FINAL  
Única. Entrada en vigor  
La present orde entrarà en vigor als dos mesos de la seua publicació en el Diari Oficial de la Comunitat Valenciana.  
València, 4 d'agost de 2010  
El conseller d'Infraestructures i Transport,  
MARIO FLORES LANUZA


Còpia Permalink ELI